T. Lebocký, poslanec: (2009-12-08):
Hneď v úvode musím povedať, že v uvádzacej časti čl. I návrhu nie je medzi zákonmi meniacimi zákon č. 223/2001 Z. z. uvedená jeho posledná novela zákon č. 386/2009 Z. z., ktorá práve, a to v čl. I bod 48 vniesla do zákona č. 223/2001 Z. z. ustanovenia, ktoré majú byť navrhovaným zákonom menené a doplnené. Možno, že došlo len k nejakej administratívnej chybe, ale podstatné je, že z vecnej stránky je to naozaj tak. V čl. I  bod 1  návrhu  sa navrhuje doplniť do súčasného znenia § 48c ods. 1 písm. b) povinnosť výrobcu zabezpečiť odobratie použitých prenosných batérií akumulátorov bez ohľadu na ich výrobnú značku a dátum ich uvedenia na trh po celú prevádzkovú dobu bez viazanosti tejto povinnosti na kúpu novej batérie alebo akumulátora, alebo iného tovaru a na odplatu za tento odber. Bez ohľadu na dosť také, by som povedal, diskutabilné technické a organizačné možnosti výrobcov a dovozcov v uvedenom smere je táto povinnosť z pohľadu nakladania s použitými batériami a akumulátormi nadbytočná a zbytočne duplicitná. Takúto povinnosť majú podľa § 48c ods. 4 písm. a) distribútori batérií a akumulátorov a tí sú teda povinní odovzdať prevzaté batérie, použité batérie a akumulátory ich autorizovaným zhodnocovateľom. Existujúca právna úprava reaguje na skutočnosť, že používateľ batérií alebo akumulátora nie je zvyčajne v žiadnom vzťahu s ich výrobcami alebo dovozcami. Ak sú výrobcovia a dovozcovia súčasne aj distribútormi, je takáto situácia súčasnou právnou normou už pokrytá v rámci tej poslednej novely. V čl. I bod 2 návrhu sa navrhuje úprava § 48f ods. 1 v tom smere, aby povinnosť platenia príspevku do Recyklačného fondu za batérie a akumulátory bola viazaná len na prenosné batérie a akumulátory, pre ktoré títo nezaistia dosiahnutie zberového podielu podľa § 3 ods. 3 spojený s § 48a ods. 19. Tu treba povedať, že príspevok do Recyklačného fondu má podľa § 56 ods. 1 zákona č. 223/2001 Z. z. pokrývať predpokladané náklady na zber a zhodnotenie odpadov celého objemu výrobkov, za ktoré sa príspevok do Recyklačného fondu platí, umiestnených na trh v Slovenskej republike. V rozsahu, v ktorom platiteľ príspevku zabezpečí zhodnotenie odpadov sám alebo prostredníctvom zmluvného partnera, odvolávka na § 56, asi viete presne, o čom hovorím. Príspevok do Recyklačného fondu neplatí, t. j. nemal by existovať odpad zo spoplatnených výrobkov a materiálov, financovanie zhodnotenia ktorého nie je zdrojovo pokryté. Navrhované znenie, a to ma trošku mrzí, rezignuje na financovanie zberu použitých batérií a akumulátorov zberový podiel, ktorý je do 29. 6. 2012 – 26 % a do 26. 9. 2016 – 45 % a prakticky aj na financovanie zhodnocovania použitých batérií a akumulátorov ako nebezpečného odpadu. Je síce pravdou, že analogický režim je v súčasnosti zavedený vo vzťahu k obalom a k elektrozariadeniam, odpad, z ktorých bude elektroodpadom z domácností, do vyhodnocovania splnenia limitov však v takýchto prípadoch vstupuje až koncová fáza spoločensky užitočného nakladania s odpadmi, t. j. až ich zhodnotenie, respektíve recyklácia. Aj pri uvedených výhradách potom navrhované znenie nerieši spôsob ich aplikácie do 26. 9. 2012 a pri jeho akceptovaní by nepochybne neboli vytvorené zdroje pre dosiahnutie zberového cieľa k 26. 9. 2016, teda až do septembra 2016, pretože zberový podiel je tam stanovený na 45 %, by príspevky do Recyklačného fondu neboli platené už pri dosiahnutí zberového podielu 25 %. Zberový podiel je potom podľa § 48a ods. 19 viazaný len na distribútorov, t. j. na výrobcov a dovozcov predávajúcich batérie a akumulátory priamo ich používateľom a neuvádza sa vo vzťahu k ostatným výrobcom a dovozcom. Chcel by som, aby ste pochopili tieto pripomienky ako určitý návod na to, možno sa k tomu vyjadríte, že máte alternatívne návrhy, alebo určité veci som teoreticky mohol nepostrehnúť aj ja, ale predovšetkým tá skutočnosť, že mi tu jednoznačne chýba tá posledná novela zákona o odpadoch, ktorá bola, spomeňme si všetci, ako tu sme, dosť náročná, a teda bola sprevádzaná aj určitým mediálnym, by som povedal, záujmom. Preto si myslím, že pravdepodobne asi niektoré veci ste si z tej poslednej novely nevšimli. Ďakujem pekne za pozornosť.